इन्टरनेट सेवा प्रदायक कम्पनी लुप नेटवर्कले नवीन ढंगको प्रवद्र्धनात्मक योजना सुरु गरेको छ । कम्पनीले ‘जति इच्छा लाग्छ तिर्नुहोस, मज्जाले इन्टनेट चलाउनुहोस्’ नामक योजना सुरु गरेको हो । दुई सातासम्म सञ्चालन हुने यस योजनामा ७ एमबीपीएस, १२ एमबीपीएस र १८ एमबीपीएसका प्याकेजहरू खरिद गर्दा पहिलो महिना आफ्नो इच्छा अनुसार पैसा तिरे पुग्छ । त्यो पैसा कम्पनीले संस्थागत सामाजिक उत्तरदायित्व (सीएसआर) अन्तर्गत सामाजिक संस्था न्यू नेपाल सोसाइटी सेन्टरका गरिव, असहाय, एवं टुहुरा बालबालिकाको लागि हितको लागि प्रदान गर्ने कम्पनीले जनाएको छ ।
नेटवर्कले यस योजनालाई राजधानी काठमाडौंमा मात्रै केन्द्रित गरेको छ । सोही अवसरमा कुलेश्वर, कालिमाटी, बल्खु, टेकु, रविभवन, त्रिपुरेश्वर, भोटेबहाल, बाफल, सीतापाइला, रामकोट, आरुबारी, माकलबारी, जगडोल, नैकाप, कलंकीलगायतका स्थानमा ‘जति इच्छा लाग्छ तिर्नुहोस्, मज्जाले इन्टनेट चलाउनुहोस्’ अभियान सञ्चालन गरिसकेको कम्पनीका कार्यकारी अध्यक्ष सतिश पोखरेलले बताए । करिब दुई वर्ष अघिदेखि सञ्चालनमा आएको लुप नेटवर्कसले हाल काठमाडौं बाहेक चितवन, सुनसरी, धनुषा, झापा, नुवाकोटमा सेवा सञ्चालन गर्दै आएको छ । चाँडै रुपन्देहीमा पनि सेवा सञ्चालनमा ल्याउने पोखरेल बताउँछन् । कम्पनीले इन्टरनेटसँगै डिजिटल केवल टिभी सेवा पनि प्रदान गर्दै आएको पनि जनाएको छ ।
विश्वकपको दोस्रो सेमिफाइनलमा आज राति इंग्ल्याण्ड र क्रोएसिया भिड्दैछन् । दुई यूरोपियन टोलीबीचको भिडन्त नेपाली समयअनुसार राति ११ः४५ मा सुरु हुनेछ । दुवै टोली दुई दशकपछि विश्वकपको सेमिफाइनलमा प्रवेश गरेका हुन् । रसिया विश्वकप सुरु हुनुपूर्व र सुरु हुँदै गर्दा सायद कमैलाई लागेको थियो कि इंग्ल्याण्ड र क्रोएसिया सेमिफाइनल पुग्नेछन् ।
अघिल्ला विश्वकपमा उनीहरूको प्रदर्शन हेर्दा र विश्वकप पूर्व भएका मैत्रीपूर्ण खेललाई हेर्ने हो भने पनि यो कुरा अनुमान गर्ने अवस्था थिएन । तर, दुवै टोलीले रसियामा सनसनीपूर्ण प्रदर्शन गर्दै सेमिफाइनलमा स्थान बनाए । क्रोएसिया १९९८ पछि विश्वकपको सेमिफाइनलमा पुगेको हो भने इंग्ल्याण्ड १९९० पछि सेमिफाइनलमा पुगेको हो ।
बलियो मिडफिल्ड भएको क्रोएसिया र नयाँ शैलीमा, फरक–फरक रणनीतिमा खेलिरहेको इंग्ल्याण्डबीचको खेल निकै रोमान्चक हुने अनुमान गरिएको छ । अन्तिम ८ मा क्रोएसियाले आयोजक राष्ट्र रसियालाई टाइब्रेकरमा हराएको थियो भने इंग्ल्याण्डले स्विडेन माथि २–० को जित निकालेको थियो ।
इंग्ल्याण्ड दोस्रो पटक उपाधि जित्ने अभियानलाई बलियो बनाउन सेमिफाइनलमा क्रोएसियालाई पन्छाउने दाउमा हुनेछ । तर क्रोएसिया इंग्ल्याण्डका लागि सहज प्रतिस्पर्धी पक्कै होइन । उसले समूह चरणमा उपाधि दाबेदारका रूपमा हेरिएको अर्जेन्टिना माथि ३–० को सनसनीपूर्ण जित निलेको थियो ।
क्रोएसिया पहिलो पटक विश्वकपको फाइनलमा पुग्न चाहन्छ र विश्वकपको उपाधि जित्दै इतिहास बनाउन चाहन्छ । तर स्टार खेलाडीले भरिएको इंग्ल्याण्डलाई सेमिफाइनलमा हराउनु उसका लागि निकै चुनौतिपूर्ण हुनेछ । त्यसैले दुई टोलीबीचको खेल निकै प्रतिस्पर्धात्मक र रोमान्चक हुने अपेक्षा गरिएको छ ।
फिफा विश्व वरियतामा इंग्ल्याण्ड १२ औं स्थानमा रहँदा क्रोएसिया २० औं स्थानमा छ । दुई टोलीबीच अहिलेसम्म ७ पटक भेट भएको छ । जसमा इंग्ल्याण्ड ४ पटक विजयी भएको छ भने क्रोएसियाले २ जित दर्ता गरेको छ । १ खेल भने बराबरीमा सकिएको छ । इंग्ल्याण्डले क्रोएसिया विरुद्ध १८ गोल गर्दा क्रोएसियाले १० गोल फर्काएको छ । रसिया विश्वकप एकपटकको विश्वविजेता इंग्ल्याण्डका लागि १५ औं विश्वकप हो भने क्रोएसियाका लागि पाँचांै विश्वकप हो । विश्वकपमा दुई टोलीबीच अहिलेसम्म २ पटक भेट भएको छ । दुवै खेलमा इंग्ल्याण्ड विजयी भएको छ ।
ओलम्पिकमा ब्रिटेनको एकै टिम हुन्छ । तर फुटबलमा भने ब्रिटेनका देशहरू एकअर्काका प्रतिस्पर्धी हुन्छन् । स्कटल्याण्ड, वेल्स, उत्तरी आयरल्याण्ड र इंग्ल्याण्ड फुटबलमा एकअर्काका प्रतिस्पर्धी हुन् । त्यसैले रसिया जारी विश्वकपममा ब्रिटेनका अन्य देश इंग्ल्याण्डको हारको कामना गरिरहेका छन् । ग्यारेज साउथगेटको टोलीले रसियामा जारी विश्वकपमा गरेको सनसनीपूर्ण प्रदर्शन अन्य देशलाई राम्रो लागिरहेको छैन । इंग्ल्याण्ड ब्रिटेनको सबैभन्दा बलियो देश हो । जोसँग पर्याप्त स्रोत साधन र खेलाडी छन् र सफलता पनि अन्य देशको तुलनामा बढी हात पारेको छ । स्कटल्याण्डका पूर्व विन्बल्डन च्याम्पियन एन्डी मरेले २००६ को विश्वकपमा भनेका थिए, उनी इंग्ल्याण्ड बाहेकका अन्य टिममलाई समर्थन गर्छन् । स्कटल्याण्डको द नेशनल पत्रिकाले हालै लेखेको छ, ‘हामी सेमिफाइनलमा क्रोएसियाको पक्षमा छौं ।’
वेल्समा मानिसहरूले इंग्ल्याण्डका सबै प्रतिद्वन्दी टिमको झण्डा फहराउने गरेका छन् । इंग्ल्याण्डका हरेक खेलमा उनीहरूले विपक्षी टोलीलाई समर्थन गरिरहेका छन् । बीबीसी रेडियो वेल्सलाई एक ट्वीट समेत मेट्नुपरेको थियो । इंग्ल्याण्ड क्वार्टरफाइनलमा पुगेपछि उसले ट्वीट गरेको थियो, ‘के हामी अब इंग्ल्याण्डलाई साथ दिन्छौं ?’ वेल्स फुटबल संघले जवाफमा लेखेको थियो, ‘हामी अहिले वेल्सको पक्षमा छौं, के बीबीसी वेल्स छैन ? ।’